Henrich Krejča

Henrich Krejča (* 22. august 1973) je bývalý slovenský investigatívny novinár, dokumentarista, šéfredaktor a potom riaditeľ spravodajstva a publicistiky Televízie Markíza.

V súčasnosti je vysokoškolským lektorom v odbore ekonómia a manažmenť v médiách a majiteľ rodinného vydavateľstva Z našej prírody, s.r.o.

 Životopis 
Vyštudoval Ekonomickú univerzitu v Bratislave. Od roku 1996 do roku 2023 pracoval v TV Markíza. Začinal ako redaktor domáceho a neskôr zahraničného spravodajstva v Prahe. Od roku 2005 šéfoval spravodajstvu, neskôr od roku 2007 publicistike. Zároveň moderoval reláciu Paľba, ktorú aj scenáristicky pripravoval. Od roku 2012 až do roku 2023 pracoval ako riaditeľ spravodajstva a publicistiky v Televízii Markíza. 10 rokov pôsobil ako člen správnej rady Nadácie Markíza. Od roku 2024 rok pôsobil vo funkcii vedúceho Úradu SAV.

V roku 2025 založil rodinné vydavateľstvo Z našej prírody, s.r.o., ktoré sa venuje dielu významného československého ilustrátora Jindřicha Krejču, Henrichovho otca, ktorý vytvoril o.i. Veľkú knihu rastlín a Veľkú knihu živočíchov. Knihy vyšli v mnohých jazykových mutáciách a v niekoľkých re-vydaniach. Autor je zapísaný do svetovej enycklopédie výtvarníkov botanickej literatúry Botanical Art and Illustration (Hunt Institute Carnegie Mellon University Pittsbourgh)

Henrich Krejča je od roku 2021 členom poroty Novinárskej ceny Nadácie otvorenej spoločnosti. Je členom organizačného výboru Svetovej výstavy známok Slovphilex 2027.Ako vysokoškolský lektor prednáša predmety “Ekonomika” a “Manažment v médiách” na Masarykovej univerzite v Brne a na Paneurópskej vysokej škole v Bratislave. 

Okrem svojej manažérskej činnosti sa venoval dokumentárnej tvorbe a cestovaniu. Zo sedemmesačnej cesty naprieč Afrikou nakrútil osemdielny dokumentárny cyklus Slnko a tiene Afriky, za ktorý získal 2. miesto na festivale Camera Slovakia. Za dokument Nežná 1989 - 20 rokov manželstva so slobodou získal prémiu Literárneho fondu. V 2014 mu bola opäť udelená rovnaká cena za aktualizovanú verziu k 25. výročiu nežnej revolúcie. V roku 2019 režijne spracoval ďalší dokumentárny film Ján a Martina. Vražda, ktorá zmenila Slovensko, za ktorý získal od Literárneho fondu Mimoriadnu cenu a nomináciu na Novinársku cenu.

Počas svojho života sa zúčastnil na viacerých expedíciách v Afrike a Južnej Amerike, v Africkej Keni a Tanzánii 2 roky sprevádzal turistov po safari.

Henrich Krejča je ženatý a má dve dcéry.

 Referencie 

Kategória:Slovenskí novinári
Kategória:Slovenskí televízni redaktori
Kategória:Slovenskí dokumentaristi
Kategória:Pracovníci Slovenskej akadémie vied
Kategória:Absolventi Ekonomickej univerzity v Bratislave
Kategória:Osobnosti z Bratislavy